U-I-61/90
Natisni
Opravilna št.:
U-I-61/90
Datum odločitve:
25. 4. 1991
ECLI:
ECLI:SI:USRS:1991:U.I.61.90
Akt:
Odlok Občinske skupščine Žalec o spremembah in dopolnitvah odloka o davkih občanov (Uradni list RS, št. 44/90), 19., 23. in 24. čl.
Izrek:
Pobuda za oceno ustavnosti in zakonitosti izpodbijanih določb odloka se ne sprejme.
Evidenčni stavek:
Določba občinskega odloka, s katero se uvaja plačevanje davka tudi od ugotovljenega čistega dohodka z opravljanjem gostinskih in prodajnih storitev izven sedeža dejavnosti, opredeljene v obrtnem dovoljenju, ni v neskladju z zakonom.
Določba občinskega odloka, ki predpisuje ugotavljanje vrednosti stavb kot osnove za odmero davka od premoženja tako, da se sklicuje na pravilnik o merilih in načinu za ugotavljanje vrednosti stanovanj in stanovanjskih hiš ter sistemu točkovanja (Uradni list SRS, št. 25/81), ni v neskladju z zakonom.
Geslo:
Olajšave za zavezance davka iz kmetijstva (kmečke olajšave).
Pravna podlaga:
Zakon o davkih občanov (ZDO), 158. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Franc Volaska, Žalec
Datum vloge:
20. 12. 1990
Vrsta odločitve:
sklep
Vrsta rešitve:
nesprejem pobude
Dokument:
US14276
U-I-61/90 - 6
25/4-1991
S K L E P
Ustavno sodišče Republike Slovenije je na seji dne 25/4-1991 obravnavalo pobudo Franca Volaska iz Žalca in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti 19., 23. in 24. člena odloka o spremembah in dopolnitvah odloka Skupščine občine Žalec o davkih občanov (Uradni list RS, št. 44/90).
O b r a z l o ž i t e v
Občan je dal pobudo za oceno ustavnosti in zakonitosti 19., 23. in 24. člena v izreku tega sklepa navedenega odloka. Menil je, da se s temi določbami v neskladju z zakonom črtajo kmečke olajšave, uvajajo nove stopnje davka in ne upošteva, kako se ugotavlja vrednost stavb. Ustavno sodišče v okviru pobude ni našlo razloga za začetek postopka za oceno ustavnosti in zakonitosti izpodbijanih določb. S pobudo izpodbijani 19. člen odloka o spremembah in dopolnitvah odloka se nanaša na 39. člen odloka o davkih občanov, ki določa stopnje davka po odbitku iz gospodarskih dejavnosti. Z izpodbijanim 19. členom je k navedenim dejavnostim skupščina občine v okviru svojih pristojnosti dodala novo vrsto dohodka, ki se tudi obdavčuje na takšen način. S to določbo se ne ukinjajo olajšave. Z določbo 23. člena izpodbijanega odloka o spremembah in dopolnitvah se spreminja 52. člen odloka o davkih občanov, tako da se po novem drugem in tretjem odstavku tega člena vrednost stavb ugotavlja po pravilniku o merilih in načinu za ugotavljanje vrednosti stanovanj in stanovanjskih hiš ter sistemu točkovanja (Uradni list SRS, št. 25/81). S to spremembo 52. člena je bila opravljena uskladitev s 158. členom zakona o davkih občanov. Določba izpodbijanega 24. člena odloka o spremembah in dopolnitvah odloka sama po sebi prinaša le dodatek redakcijske narave, s tem da poimenuje tudi predpis, ki ga je izdal Republiški komite za varstvo okolja in urejanje prostora.
Kolikor pobudnik pavšalno izpodbija zakonitost črtanja kmečkih olajšav, ki pa jih zajemajo drugi členi odloka o spremembah in dopolnitvah odloka, in jih pobudnik izrecno ne navaja, je bilo ugotovljeno, da je bilo vprašljivo črtanje olajšave za zavezance davka iz kmetijstva, ki vlagajo sredstva v družbeno organizirano modernizacijo gospodarstva in v preureditev stanovanjskih in gospodarskih prostorov v turistične namene po 65. členu zakona o davkih občanov, ki je do 1/1-1991 nalagal občini določitev pogojev in obsega olajšav. Ker bi 8. člen odloka o spremembah in dopolnitvah odloka imel pravne posledice šele v letu 1991, te določbe zaradi spremenjene zakonodaje na tem področju ni mogoče več realizirati, zato ustavno sodišče tudi ni začelo postopka za oceno tega člena. Od 1/1-1991 dalje pa je področje davkov z novimi zakoni drugače urejeno. Ustavno sodišče je sklenilo, kot je razvidno iz izreka tega sklepa, na podlagi 15. člena zakona o postopku pred Ustavnim sodiščem Republike Slovenije (Uradni list SRS, št. 39/74 in 28/76).
S o d n i k ,
ki nadomešča predsednika
Janko Česnik